《始生日有感》
明代·朱同

天马辞月窟，飘然来沙场。飞鸿失其群，哀吟独南翔。

我生胡不辰，三年羁钱塘。矫首屡四望，雪晴关山长。

男儿生堕地，勋名在四方。那能守丘园，郁郁怀故乡。

所悲有双亲，白发垂高堂。温凊谁当共，甘旨谁当尝。

所以终夜起，怆然悲以伤。由来忠孝节，千古垂纲常。

大罪既逆天，细事胡足量。登高观大荒，大荒何茫茫。

白日悬苍穹，不照游子肠。

作者简介：徽州府休宁人，字大同，号朱陈村民，又号紫阳山樵。朱升子。洪武中举明经，官至礼部侍郎。有文武才，工图绘，时称三绝。坐事死。著有《覆瓿集》。